Ako potvrdil Marián Kikta, predseda Študentského parlamentu TnUAD, po prvý raz záujem o darovanie krvi prejavilo 108 darcov, čím sa univerzita v rámci Študentskej kvapky krvi zaradila na popredné miesto. Preto pokračujú v úspešne začatej akcii.
Študentka druhého ročníka na Fakulte sociálno-ekonomických vzťahov Mária Látalová sa pre tento ušľachtilý čin rozhodla po prvý raz. "Ale už dnes viem, že to urobím vždy, keď bude príležitosť. Napokon, všetko je veľmi dobre zorganizované a pre každého študenta, ktorý chce darovať krv, aj dostupné", skonštatovala. "Dobré je urobiť niečo pre záchranu ľudských životov," povedal nám Ján Mendel, študent prvého ročníka na Fakulte špeciálnej techniky. V darovaní krvi nie je žiadny nováčik. V Dolnom Kubíne, odkiaľ pochádza, daroval krv už jedenásťkrát a na univerzite, ak mu to bude umožnené, bude pokračovať.
Krv získanú od darcov odvážali pracovníci v termoboxoch na pracovisko národnej transfúznej služby. "Tam ju spracujeme a pripravíme na podávanie pacientom v našich nemocniciach a časť posielame do výroby, na výrobu rôznych liečebných prípravkov," zasvätila nás do ďalšieho postupu manažérka kvality Michaela Pidíková.
"Krv darovalo 71 študentov a zamestnancov, z toho 55 bolo prvodarcov. Záujem darovať krv malo aj ďalších 12 študentov, žiaľ, z odberu sme ich museli vyradiť z dôvodu infektov, pre chudokrvnosť, čerstvé tetovanie a iné príčiny," informovala vedúca lekárka NTS SR v Trenčíne Nataša Chovancová a dodala: "Azda sa to podarí nabudúce, pretože z výjazdových odberov na univerzitnej pôde by sme radi urobili tradíciu. Je tam výborná spolupráca so študentským parlamentom a vedenie univerzity je ústretové."
Pracovisko Národnej transfúznej služby SR v Trenčíne zásobuje transfúznymi prípravkami sedem nemocníc v Trenčianskom kraji a vybrané pracoviská v Bratislave. "Pre nedostatok krvných prípravkov však v týchto zdravotníckych zariadeniach operácie odkladať nemusia. Verím, že to bude tak aj v budúcnosti. Vďaka všetkým, ktorým osud iných nie je ľahostajný," dodala na záver Nataša Chovancová.